Jaitley
మీరే సొంతంగా నిధులు సమకూర్చుకోండి
న్యూఢిల్లీ, జూన్‌ 13: రాష్ట్రాల్లో రుణమాఫీలకు ఆయా రాష్ట్ర ప్రభుత్వాలే సొంతంగా నిధులు సమకూర్చుకోవాలని, నిధులు సమీకరించుకుని మాఫీలు అమలుచేసుకోవాలని కేంద్ర ఆర్థిక మంత్రి అరుణ్‌జైట్లీ స్పష్టం చేశారు. మధ్యప్రదేశ్‌, ఉత్తరప్రదేశ్‌, మహారాష్ట్రల్లో ఆక్కడి ప్రభుత్వాలు రుణమాఫీలను ప్రకటించిన నేపథ్యంలో జైట్లీ వ్యాఖ్యలు ప్రాధాన్యతను సంతరించుకున్నాయి. ప్రభుత్వరంగబ్యాంకుల పనితీరును సమీక్షించిన ఆర్థికమంత్రి రుణమాఫీలు ఆర్థిక క్రమశిక్షణను దెబ్బతీస్తాయన్న బ్యాం కర్ల వాదనను పరిగణనలోకి తీసుకుని సొంతంగా నిధులు తెచ్చుకోవా లని సూచించారు. రైతులనుంచి భారీఎత్తున రుణమాఫీలకు డిమాండ్‌ పెరుగుతున్న దృష్ట్యా రాష్ట్రప్రభుత్వాలు రుణమాఫీలకు తమ సొంత వనరులనుంచే అమలుచేసుకోవాల్సి ఉంటుందని, కేంద్రం నుంచి ఎలాంటినిధులు అందబోవనిఅన్నారు. ఇలాంటి పథకాలతో ముందుకు వచ్చే రాష్ట్రాలకు గతంలో కూడా ఒకపర్యాయం స్పష్టంగా చెప్పామని రాష్ట్రాలు రుణమాఫీలకు సొంతవనరులు సమకూర్చుకోవాల్సిందేనని కేంద్రంనుంచి నయాపైసా సాయం అందబోదని అన్నారు. ప్రభుత్వ రంగ బ్యాంకుల్లో పేరుకునిపోతున్న రుణబకాయిలపై ఆర్ధిక మంత్రి సోమవారం సమీక్ష చేసారు.
బ్యాంకింగ్‌ రంగంలో మొత్తం 6 లక్షల కోట్లకుపైగా రానిబాకీలుంటే వాటిలోప్రభుత్వరంగ బ్యాంకులవద్దనే 5.2లక్షల కోట్లకుపైగా ఉన్నట్లు అంచనా. వీటికితోడు రుణమాఫీలు ప్రకటిస్తే బ్యాంకుల్లో మొండిబకాయిలు మరింతగా పెరుగుతాయని అన్నారు. మహారాష్ట్ర ప్రభుత్వం ఆదివారం రుణాలను సన్న, చిన్నకారు రైతులకు రద్దుచేస్తున్నట్లు ప్రకటించింది. పదిరోజుల పాటు పెద్ద ఎత్తున ఉద్యమించిన రైతుల డిమాండ్‌కు ఎట్టకేలకు మహారాష్ట్ర ప్రభుత్వం దిగివచ్చింది. మధ్యప్రదేశ్‌ ముఖ్యమంత్రి కూడా ఇదేవిధమైన నిరసనను రైతాంగం నుంచి ఎదుర్కొన్నారు. అయితే అక్కడి ముఖ్యమంత్రి రుణమాఫీ డిమాండ్‌ను పరిశీలించి న్యాయంచేస్తామని అన్నారు. ఉత్తరప్రదేశ్‌లో బిజెపి అనూహ విజ యం సాధించడానికి అసలుకారణం వ్యవసాయ రుణాలమాఫీయేనని చెపుతున్నారు.
మొత్తం రూ.30వేల కోట్ల విలువైనరుణాలను అక్కడి ప్రభుత్వం రద్దుచేస్తున్నట్లు ప్రకటించిన సంగతి తెలిసిందే. అదే ఎన్ని కల అజెండాల్లో ప్రకటించి అనూహ్య విజయం సాధించిందని పరిశీల కులు అంచనా. రుణమాఫీ యుపి వంటి పెద్దరాష్ట్రాలే అమలుచేస్తుం డగా తమకుసైతం కావాలని మహారాష్ట్ర, రాజస్థాన్‌, గుజరాత్‌, మధ్య ప్రదేశ్‌ వంటి రాష్ట్రాల రైతాంగం డిమాండ్‌ చేయడం మొదలుపెట్టింది. దీనిపై బ్యాంకర్లపై అదనపుభారం పెరిగి మూలధన వనరులకు సైతం కష్టంఅవుతుందన్న అంచనాలున్నాయి. రుణమాఫీలకు బాధ్యత రాష్ట్ర ప్రభుత్వాలదేనని ఇప్పటికే ఆర్‌బిఐ గవర్నర్‌ ఉర్జిత్‌పటేల్‌ స్పష్టంచేసి రాష్ట్రాలు తమతమ బడ్జెట్‌లలో కొంత కేటాయింపులు చేసుకుంటే తప్ప బ్యాంకింగ్‌ రంగం నుంచి ఎలాంటి సాయం ఉండబోదని అన్నా రు. తెలంగాణ, ఆంధ్రప్రదేశ్‌ ప్రభుత్వాలు రుణమాఫీలు ప్రకటించిన ప్పటి నుంచి బ్యాంకింగ్‌ రంగం ఈ మాఫీల మాయాజాలంపై నిప్పులు చెరుగుతోంది. గత ఆర్‌బిఐగవర్నర్‌ రఘురామ్‌రాజన్‌ నుంచి ఎస్‌బిఐ ఛైర్‌పర్సన్‌ అరుంధతీభట్టాచార్య, ప్రస్తుత గవర్నర్‌ ఉర్జిత్‌ పటేల్‌లు సైతం రుణమాఫీలు ఆయా రాష్ట్రాల సొంతబాధ్యతపై అమలుచేసుకోవచ్చని స్పందించారు.
దేశంలోనే తొలిసారిగా అసెంబ్లీ ఎన్నికలపరంగా తెలంగాణ, ఆంధ్రప్రదేశ్‌ప్రభుత్వాలు రుణమాఫీలను ప్రకటించి దశలవారీగా అమలుచేసాయి. ఇదే పంథాను అనుసరించిన ఉత్తరాది రాష్ట్రాల్లో అధికార బిజెపి అనూహ్య విజయం సాధించింది. మిగిలిన రాష్ట్రాలు ఇదే పంథా అనుసరిస్తే ఆర్థిక వ్యవస్థలో క్రమశిక్షణ లోపిస్తుందని, దానివల్ల ఎగవేత భావం పెరిగిపోతుందని, తద్వారా బ్యాంకులకు వడ్డీలు సైతం చెల్లించలేనిపరిస్థితుల్లోరైతులు మరింతగా అప్పుల పాలవుతారనిబ్యాంకర్లు భయపెడుతూ వచ్చారు. బడా కార్పొ రేట్లను వేల కోట్లు రుణాలను రద్దుచేస్తున్న బ్యాంకర్లను ప్రభుత్వం కూడా సమర్ధిస్తూ వస్తోందని, ఏ ప్రభుత్వం వచ్చినా రైతులకు ఒరగ బెట్టేదేమీఉండదని, అందువల్లనే న్యాయం కోసం రోడ్డెక్కాల్సి వచ్చిం దంటూ మహారాష్ట్ర, మధ్యప్రదేశ్‌ రైతులు నిరసన గళం విప్పారు.